L'Eliana impulsa la rehabilitació del Molí de la Lluna per a preservar el seu patrimoni històric
27 de novembre de 2024

• L'Ajuntament ha presentat el Pla Director del projecte d'aquest Bé de Rellevància Local.

L'Ajuntament de l'Eliana ha presentat el nou Pla Director del Molí de la Lluna, un projecte ambiciós que busca la rehabilitació d'aquest emblemàtic conjunt monumental, declarat Bé de Rellevància Local (BRL). El molí, situat en la partida del barranquet, compta amb un alt valor històric, patrimonial i sentimental, i per això el consistori té la voluntat de recuperar-lo i posar-lo en valor.

L'alcalde de l'Eliana, Salva Torrent, ha destacat la importància d'aquesta iniciativa: “La recuperació del Molí de la Lluna és molt més que un projecte arquitectònic; és un compromís amb la nostra història i la nostra identitat. Aquest molí simbolitza part de les nostres arrels, i la seua restauració permetrà no sols conservar un patrimoni únic, sinó també generar un espai viu d'ús cultural i social per a tota la ciutadania.”

El document, elaborat per un equip tècnic especialitzat, inclou una exhaustiva anàlisi històrica, constructiva i patològica de l'edifici, així com una proposta integral d'intervenció que contempla la seua conservació, rehabilitació i nous usos compatibles amb la seua història. A més de configurar-se com una eina fonamental per a conéixer, conservar i preservar l'edifici, disposar d'aquest pla facilitarà l'accés a fons europeus i a altres ajudes i subvencions públiques.

El primer edil ha afegit: “Aquesta iniciativa no sols preservarà el llegat del Molí de la Lluna per a les generacions futures, sinó que també impulsarà el desenvolupament cultural i turístic de l'Eliana. Aquest projecte és una mostra del nostre compromís amb la conservació del patrimoni i amb el benestar de la nostra comunitat.”

Un projecte participatiu i sostenible

Col·lectius veïnals, associacions culturals i agents socials seran convidats a aportar les seues idees i perspectives en una fase posterior, enriquint un projecte que aspira a ser inclusiu i representatiu dels valors de l'Eliana.

Amb aquesta iniciativa, l'Ajuntament reafirma el seu compromís amb la protecció del seu patrimoni cultural i la seua aposta per un desenvolupament sostenible que valore la seua història i els seus recursos locals.